SL Uradni list Evropske unije C 239/9

Obvestilo o začetku pregleda zaradi izteka protidampinških ukrepov, ki veljajo za uvoz sistemov televizijskih kamer in njihovih delov s poreklom iz Japonske

(2005/C 239/05)

Po objavi obvestila o bližnjem izteku (1) veljavnosti protidampinških ukrepov, ki veljajo za uvoz sistemov televizijskih kamer s poreklom iz Japonske („zadevna država“), je Komisija v skladu s členom 11(2) Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (2), kakor je bila nazadnje spremenjena z Uredbo Sveta (ES) št. 461/2004 (3), prejela zahtevek za pregled omenjenih ukrepov.

1. Zahtevek za pregled

Zahtevek je 29. junija 2005 vložil Grass Valley („vložnik“) v imenu proizvajalcev, ki predstavljajo večinski delež, kar je v tem primeru več kot 60 %, celotne proizvodnje sistemov televizijskih kamer v Skupnosti.

2. Izdelek

Izdelek, ki ga je treba pregledati, so sistemi televizijskih kamer in njihovi deli s poreklom iz Japonske („zadevni izdelek“), trenutno uvrščen pod oznake KN ex 8525 30 90 (oznaka TARIC 8525309010), ex 8537 10 91 (oznaka TARIC 8537109191), ex 8537 10 99 (oznaka TARIC 8537109991), ex 8529 90 81 (oznaka TARIC 8529908138), ex 8529 90 88 (oznaka TARIC 8529908832), ex 8543 89 95 (oznaka TARIC 8543899539), ex 8528 21 14 (oznaka TARIC 8528211410), ex 8528 21 16 (oznaka TARIC 8528211610) in ex 8528 21 90 (oznaka TARIC 8528219010). Te oznake KN so zgolj informativne narave.

3. Obstoječi ukrepi

Trenutno veljavni ukrepi so dokončne protidampinške dajatve, uvedene z Uredbo Sveta (ES) št. 2042/2000 (4).

4. Razlogi za pregled

Zahtevek temelji na izhodišču, da bi iztek veljavnosti ukrepov verjetno povzročil nadaljevanje ali ponovitev dampinga in škodil industriji Skupnosti.

Trditev o nadaljevanju dampinga s strani Japonske temelji na primerjavi normalne vrednosti, določene na podlagi domačih cen, z izvoznimi cenami zadevnega izdelka, ko se izvaža v Skupnost.

Na tej osnovi je izračunana stopnja dampinga znatna.

Glede ponovnega pojava dampinga se tudi trdi, da se izvoz v druge tretje države, tj. na Kitajsko in v Indijo, izvaja po dampinških cenah.

Poleg tega se trdi, da so se kamere nekaterih japonskih družb sestavljale v EU predvsem zaradi obstoja ukrepov, katerih ukinitev bi zelo verjetno povzročila zamenjavo takšnih kamer z uvozom iz Japonske. Za ta uvoz bi domnevno lahko veljale enake strukture cen kot tiste, ki se uporabljajo za kamere, sestavljene v EU. Takšne cene bi zelo verjetno bile dampinške, kakor trdi vložnik.

Vložnik tudi trdi, da obstaja verjetnost za nadaljevanje škodljivega dampinga. Vložnik v zvezi s tem dokazuje, da bi se lahko v primeru izteka ukrepov zaradi neizrabljenih proizvodnih zmogljivosti in potenciala proizvodnih obratov proizvajalcev izvoznikov v zadevni državi trenutna raven uvoza zadevnega izdelka verjetno povečala.

Poleg tega vložnik trdi, da je razlog za odpravo škode, nastale zaradi dampinškega uvoza, predvsem obstoj protidampinških ukrepov, ter da bi ponoven pojav znatnejšega uvoza po dampinških cenah iz zadevne države verjetno ponovno škodoval industriji Skupnosti, če bi bili ukrepi odpravljeni.

5. Postopek

Po posvetovanju s svetovalnim odborom je Komisija ugotovila, da je dovolj dokazov, ki upravičujejo začetek pregleda zaradi izteka ukrepov, zato začenja pregled v skladu s členom 11(2) osnovne uredbe.

5.1. Postopek za ugotavljanje verjetnosti dampinga in škode

Preiskava bo ugotovila, ali je verjetno, da bi iztek ukrepov povzročil nadaljevanje ali ponovitev dampinga in škode.

(a) Vprašalniki

Da bi Komisija pridobila podatke, za katere meni, da so potrebni za njeno preiskavo, bo poslala vprašalnike industriji Skupnosti in vsem združenjem proizvajalcev Skupnosti, izvoznikom/proizvajalcem na Japonskem, vsem združenjem izvoznikov/proizvajalcev, uvoznikom in vsem združenjem uvoznikov, navedenim v zahtevku ali sodelujočim v preiskavi, ki je pripeljala do ukrepov, ki so predmet tega pregleda, ter organom zadevne države izvoznice.

V vsakem primeru se morajo vse zainteresirane stranke po telefaksu nemudoma javiti Komisiji, da bi ugotovile, ali so navedene v zahtevku, in po potrebi zahtevati vprašalnik v roku, določenem v točki 6(a), glede na to, da velja rok, določen v točki 6(b), za vse zainteresirane stranke.

(b) Zbiranje podatkov in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge podatke in priskrbijo ustrezna dokazila. Komisija mora te podatke in ustrezna dokazila prejeti v roku, določenem v točki 6(b). Poleg tega lahko Komisija zasliši zainteresirane stranke, če le-te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v točki 6(c).

5.2. Postopek za presojo interesa Skupnosti

V skladu s členom 21 osnovne uredbe in v primeru potrditve verjetnosti nadaljnjega ali ponovnega pojava dampinga in škode se določi, ali bi bila ohranitev ali razveljavitev protidampinških ukrepov v nasprotju z interesom Skupnosti. Iz tega razloga se lahko industrija Skupnosti, uvozniki, njihova predstavniška združenja, predstavniške organizacije uporabnikov in potrošnikov, če dokažejo, da obstaja objektivna povezava med njihovo dejavnostjo in zadevnim izdelkom, javijo Komisiji in ji predložijo podatke v rokih, določenih v točki 6(b). Stranke, ki so delovale v skladu s prejšnjim stavkom, lahko zahtevajo zaslišanje, pri čemer v roku iz točke 6(c) navedejo posebne razloge, zakaj naj bi bile zaslišane. Opozoriti je treba, da se bodo podatki, predloženi v skladu s členom 21, upoštevali samo, če bodo ob predložitvi podprti z dejanskimi dokazi.

6. Roki

(a) Rok, v katerem stranke lahko zahtevajo vprašalnik ali druge obrazce zahtevkov

Vse zainteresirane stranke, ki niso sodelovale v preiskavi, ki je privedla do ukrepov, ki so predmet tega pregleda, morajo zahtevati vprašalnik v najkrajšem možnem času, in sicer najpozneje v 15 dneh po objavi tega obvestila v Uradnem listu Evropske unije.

(b) Rok, v katerem se stranke javijo, predložijo odgovore na vprašalnik in kakršne koli druge podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge podatke v 40 dneh od datuma objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v prej navedenem roku.

(c) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni določeno drugače); v njih je treba navesti ime, naslov, elektronski naslov, številke telefona ter telefaksa in/ali teleksa zainteresirane stranke. Vsa pisna stališča, vključno s podatki, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno (5)“ ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Telefaks: (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih podatkov, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče podatke, se ti podatki ne upoštevajo in se lahko uporabijo dejstva, ki so na voljo. Če zainteresirana stranka ne sodeluje ali pa sodeluje le delno in zato ugotovitve v skladu s členom 18 osnovne uredbe temeljijo na dejstvih, ki so na voljo, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava bo v skladu s členom 11(5) osnovne uredbe zaključena v 15 mesecih od datuma objave tega obvestila v Uradnem listu Evropske unije.

(1) UL C 309, 15.12.2004, str. 2.

(2) UL L 56, 6.3.1996, str. 1.

(3) UL L 77, 13. 3. 2004, str. 12.

(4) UL L 244, 29.9.2000, str. 38.

(5) To pomeni, da je dokument samo za interno rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).